[Video] Amerikaanse sangeres maak opslae met Afrikaanse liedjieCamille van Niekerk (Foto: Facebook) ŉ Amerikaanse sangeres van die deelstaat Kalifornië maak opslae op sosiale media met haar weergawe van Valiant Swart se liedjie “Sonvanger”. Camille van Niekerk het aan aanhangers op Facebook gesê sy het dié liedjie opgeneem as deel van die proses om Afrikaans te leer. Van Niekerk, wat met ŉ Suid-Afrikaanse man getroud is, sê op haar webwerf sy het ŉ passie daarvoor om die “mooiheid en genot” van musiek met ander te deel. Sy en haar man, Jaco, wat van Nigel aan die Oos-Rand afkomstig is, woon in die kusdorpie Ventura. Hulle het in 2014 die knoop deurgehaak. “Hierdie een is vir die Suid-Afrikaners,” het sy op Facebook gesê. “Ek leer tans Afrikaans – en een van my gunstelingmaniere om te leer, is deur middel van musiek.” Van Niekerk het gesê dié liedjie is opgedra en geïnspireer deur die sanger Refentse wat ook voorheen vertel het dat hy Afrikaans geleer het deur middel van musiek. Sosialemediagebruikers is gaande oor haar weergawe van dié liedjie. “Goeie uitspraak! Pragtig!” het Elize Nienaber op Facebook laat hoor. “Trots op jou. Jy mag maar nog liedjies vir ons sing. Pragtig,” het Annalize Taylor geskryf. Die video is teen Donderdagoggend bykans 5500 keer op sosiale media gedeel. American singing in Afrikaans: Sonvanger This one's for the South Africans! I'm American, but my husband is South African. I'm learning Afrikaans, and one of my favorite ways to learn is through music. If you enjoy this, please LIKE, SHARE, and COMMENT with requests!BAIE DANKIE EN LIEFDE VIR ALMAL! Original: Valiant SwartGeïnspireer deur Refentse- Camille <3Youtube: https://goo.gl/hsuQz2Website: camillevanniekerk.com Posted by Camille van Niekerk on Friday, November 17, 2017